CELEX: 22012D0314
Language: mt
Date: 2012-05-16 00:00:00
Title: 2012/314/UE: Deċiżjoni Nru 1/2012 tal-Kumitat dwar it-trasport intern bejn il-Komunità u l-Isvizzera tas- 16 ta’ Mejju 2012 dwar l-għoti ta’ rifużjoni fuq it-tariffa bbażata fuq il-prestazzjoni fuq it-traffiku ta’ vetturi li jġorru merkanzija tqila għal vetturi tal-klassi ta’ emissjoni EURO VI

19.6.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 158/24
            
         DEĊIŻJONI Nru 1/2012 TAL-KUMITAT DWAR IT-TRASPORT INTERN BEJN IL-KOMUNITÀ U L-ISVIZZERA
   tas-16 ta’ Mejju 2012
   dwar l-għoti ta’ rifużjoni fuq it-tariffa bbażata fuq il-prestazzjoni fuq it-traffiku ta’ vetturi li jġorru merkanzija tqila għal vetturi tal-klassi ta’ emissjoni EURO VI
   (2012/314/UE)
   IL-KUMITAT,
   Wara li kkunsidra l-Ftehim bejn il-Komunità Ewropea u l-Konfederazzjoni Svizzera dwar it-trasport ta’ merkanzija u passiġġieri permezz tal-linji tal-ferroviji u tat-triq, b’mod partikolari l-Artikolu 51(2) tiegħu,
   Billi:
   
               (1)
            
            
               Skont l-Artikolu 40 tal-Ftehim, l-Isvizzera ilha mill-1 ta’ Jannar 2001 timponi tariffa mhux diskriminatorja fuq il-vetturi għall-ispejjeż li joħolqu (tariffa bbażata fuq il-prestazzjoni fuq it-traffiku ta’ vetturi li jġorru merkanzija tqila).
            
         
               (2)
            
            
               Skont l-Artikolu 44, il-Partijiet Kontraenti jfittxu li jintroduċu miżuri ekoloġiċi sabiex inaqqsu b’mod notevoli l-gass tal-ispurgar u l-emissjonijiet ta’ partiċelli minn vetturi li jġorru merkanzija tqila.
            
         
               (3)
            
            
               Skont l-Artikolu 7(5), kull Parti Kontraenti tintrabat li ma tapplikax għall-vetturi approvati fit-territorju tal-Parti Kontraenti l-oħra kundizzjonijiet li huma aktar ristrettivi minn dawk fis-seħħ fit-territorju tagħha stess.
            
         IDDEĊIEDA KIF ĠEJ:
   Artikolu 1
   Qed tingħata, b’mod temporanju, rifużjoni ta’ 10 % tat-tariffa li tapplika għall-kategorija tal-vetturi tal-klassi ta’ emissjoni EURO VI.
   Artikolu 2
   Ir-rifużjoni msemmija fl-Artikolu 1 se tingħata biss lil vetturi li għandhom annotazzjoni fiċ-ċertifikat ta’ reġistrazzjoni tal-vettura jew ċertifikat ekwivalenti mill-awtoritajiet nazzjonali li jikkonferma li l-vettura tikkorrispondi mal-klassi ta’ emissjoni EURO VI. Iċ-ċertifikat għandu jinġarr fil-vettura.
   Artikolu 3
   L-awtoritajiet kompetenti Svizzeri jirriservaw id-dritt li jivverifikaw il-konformità mal-valuri tal-limiti tal-emissjonijiet rilevanti fuq kwalunkwe vettura tal-kategorija EURO VI li tibbenefika minn rifużjoni fuq it-tariffa.
   Artikolu 4
   L-Isvizzera tirriserva d-dritt li tanalizza s-sitwazzjoni fir-rigward tar-rifużjoni msemmija fl-Artikolu 1 mill-2014 ’il quddiem u wara li tnaqqas jew twaqqaf ir-rifużjoni, kif xieraq.
   Artikolu 5
   Din id-deċiżjoni għandha tidħol fis-seħħ fl-1 ta’ Lulju 2012.
   
      Magħmul f’Berna, is-16 ta’ Mejju 2012.
      
         
            Il-President
         
         Peter FÜGLISTALER
      
      
         
            Il-Kap tad-Delegazzjoni tal-Unjoni Ewropea
         
         Fotis KARAMITSOS